b"\n_START_ARTICLE_\nSinko\n_START_PARAGRAPH_\nSinko on rekyylit\xc3\xb6n p\xc3\xa4\xc3\xa4s\xc3\xa4\xc3\xa4nt\xc3\xb6isesti panssarintorjuntaan tarkoitettu ampuma-ase. Nimityst\xc3\xa4 k\xc3\xa4ytet\xc3\xa4\xc3\xa4n useista eri tavalla toimivista aseista. Kaikkien sinkoaseiden yhteispiirre on alusta asti ollut ontelopanosten k\xc3\xa4ytt\xc3\xb6 panssarin l\xc3\xa4p\xc3\xa4isyyn. Useilla singoilla voi ampua my\xc3\xb6s muita erilaisia kranaatteja kuten asutuskeskustaistelussa sek\xc3\xa4 linnoitteiden tuhoamisessa ampumatarvikkeina ovat esimerkiksi sirpale- ja miinakranaatti sek\xc3\xa4 termobaarinen kranaatti. Tykist\xc3\xa4 sinko eroaa siten, ett\xc3\xa4 laukaisulaite on kevytrakenteinen, yleens\xc3\xa4 k\xc3\xa4dess\xc3\xa4 pidett\xc3\xa4v\xc3\xa4 ja ammus liikkuu siksi omalla voimallaan. Rakettitoimisista singoista k\xc3\xa4ytet\xc3\xa4\xc3\xa4n lyhennett\xc3\xa4 RPG (ven. Rut\xc5\xa1noi Protivotankovyi Granatomet, engl. Rocket Propelled Grenade).\n_START_SECTION_\nHistoria\n_START_PARAGRAPH_\nSinkojen kehitys alkoi toisen maailmansodan aikaisesta saksalaisesta panssarinyrkist\xc3\xa4 (Panzerfaust), ja panssarikauhusta (Panzerschreck). Panzerfaust oli yksinkertainen putki, josta ammus laukaisiin mustaruutipanoksella ja raketti vei sen kohteeseen. Panssarikauhu taas oli uudelleen ladattavaa mallia. Liittoutuneiden vastaavia aseita olivat yhdysvaltalainen Bazooka (virallisesti Rocket Launcher M1) ja brittil\xc3\xa4inen PIAT (Projector, Infantry, Anti-Tank). PIATissa kranaatti laukaistiin jousella ja raketti syttyi lennon aikana._NEWLINE_Kuuluisa RPG-7 otettiin puna-armeijan k\xc3\xa4ytt\xc3\xb6\xc3\xb6n 1961. Siin\xc3\xa4 kranaatti l\xc3\xa4htee aseesta rekyylitt\xc3\xb6m\xc3\xa4ll\xc3\xa4 laukauksella ja raketin matkamoottori syttyy kymmenen metrin lennon j\xc3\xa4lkeen. _NEWLINE_Kuuluisimpia moderneja sinkoaseita ovat ven\xc3\xa4l\xc3\xa4isen RPG-sarjan lis\xc3\xa4ksi yhdysvaltalainen kevyt kertasinko M72 LAW ja ruotsalainen M3 Carl Gustav. Niiden tehokas kantama on 50\xe2\x80\x93300 metri\xc3\xa4 s\xc3\xa4\xc3\xa4st\xc3\xa4 ja ammustarvikkeesta riippuen.\n_START_SECTION_\nK\xc3\xa4ytt\xc3\xb6periaatteita\n_START_PARAGRAPH_\nSingot ovat nyky\xc3\xa4\xc3\xa4n jalkav\xc3\xa4en perusaseistusta, jolla se kykenee toimimaan panssaroituja ajoneuvoja ja esimerkiksi pes\xc3\xa4kkeit\xc3\xa4 vastaan._NEWLINE_Singoilla ammutaan maaten tai muuten alhaisessa painopisteess\xc3\xa4. Sinkoja k\xc3\xa4ytet\xc3\xa4\xc3\xa4n yleens\xc3\xa4 taistelupareittain ampuja-t\xc3\xa4hyst\xc3\xa4j\xc3\xa4 periaatteella ja sinkoja/ammuksia voidaan tarvita useampia maalin tuhoamiseen. Tehokkaan vastatoiminnan takia sinkojen k\xc3\xa4ytt\xc3\xb6 edellytt\xc3\xa4\xc3\xa4 hyv\xc3\xa4\xc3\xa4 maaston k\xc3\xa4ytt\xc3\xb6\xc3\xa4, suojautumista, useita valmisteltuja asemia ja nopeaa asemanvaihtoa._NEWLINE_Kaikkien sinkojen laukaisu\xc3\xa4\xc3\xa4ni on lis\xc3\xa4ksi eritt\xc3\xa4in voimakas, raskaan singon verrattavissa tykkiin, mik\xc3\xa4 tekee ampumisesta eritt\xc3\xa4in ep\xc3\xa4miellytt\xc3\xa4v\xc3\xa4\xc3\xa4. Laukauksen \xc3\xa4\xc3\xa4ni ja sen aiheuttama p\xc3\xb6ll\xc3\xa4hdys ja hitaasti lent\xc3\xa4v\xc3\xa4n rakettiammuksen lentorata paljastaa ampujan. Ampujien suojaksi on Suomessa kehitetty aidon singon laukausta matkivan efektin tuottava h\xc3\xa4m\xc3\xa4yspanos: t\xc3\xa4ll\xc3\xb6in vihollista kuormitetaan useilla havainnoilla, jotka vaikeuttavat oikean singon laukauksen erottamista.\n_START_SECTION_\nSinkotyyppej\xc3\xa4\n_START_PARAGRAPH_\nKevyet kertasingot ovat yksinkertaisia jokaisen sotilaan aseita. Kertasingoissa on molemmista p\xc3\xa4ist\xc3\xa4\xc3\xa4n avoin putki, yleens\xc3\xa4 lasikuitua, josta ammus l\xc3\xa4htee liikkeelle raketin voimalla. Laukaus on rekyylit\xc3\xb6n ja tuottaa vaarallisen tuli- ja kaasusuihkun aseen taakse. Laukaisun j\xc3\xa4lkeen sinko hyl\xc3\xa4t\xc3\xa4\xc3\xa4n, tai se on palautettava ladattavaksi. Useimmat niist\xc3\xa4 eiv\xc3\xa4t l\xc3\xa4p\xc3\xa4ise uusimpia taistelupanssarivaunuja edest\xc3\xa4, mutta ovat tehokkaita muita panssaroituja ajoneuvoja, kuten rynn\xc3\xa4kk\xc3\xb6panssarivaunuja, vastaan._NEWLINE_Kevyt sinko on suhteellisen k\xc3\xa4ytt\xc3\xb6kelpoinen panssarintorjunta-ase: 100 metrin matkalta kokenut ampuja voi saada useita laukauksia halkaisijaltaan 20\xe2\x80\x9330 sentin maaliin. Toisaalta aseen kantomatka on varsin lyhyt, k\xc3\xa4yt\xc3\xa4nn\xc3\xb6ss\xc3\xa4 paikallaan olevaan maaliin noin 200\xe2\x80\x93250 metri\xc3\xa4, liikkuvaan 100\xe2\x80\x93150 metri\xc3\xa4. Singon ammuksen lentorata on voimakkaan kaareva ja t\xc3\xa4m\xc3\xa4 haittaa singon k\xc3\xa4ytt\xc3\xb6\xc3\xa4 esimerkiksi puustoisessa maastossa. Lis\xc3\xa4ksi voimakas takaliekki (useita metrej\xc3\xa4) rajoittaa usein singon k\xc3\xa4ytt\xc3\xb6\xc3\xa4 suljetussa tilassa, mutta on my\xc3\xb6s sinkomalleja joilla voidaan ampua ahtaasta tilasta._NEWLINE_Erotukseksi kertasingosta jotkut singot ovat laukauksen j\xc3\xa4lkeen ladattavissa toistuvasti uudella ammuksella. T\xc3\xa4llaiseen sinkoon kuuluu metallinen putki, seula, laukaisulaite ja t\xc3\xa4ht\xc3\xa4inkaukoputki. Seula on kartiomainen, rei'itetty putkeen sis\xc3\xa4lle kiinnitetty suppilo. Seulan teht\xc3\xa4v\xc3\xa4 on luoda vastapaine, jotta putkesta l\xc3\xa4htev\xc3\xa4 ammus ei veisi sinkoa mukanaan. Silti kevyt sinko liikkuu eteenp\xc3\xa4in, \xe2\x80\x9dny\xc3\xb6kk\xc3\xa4\xc3\xa4\xe2\x80\x9d ammuttaessa. Jos seula tukkeutuu edes osittain, sinko k\xc3\xa4ytt\xc3\xa4ytyy rekyyliaseen tavoin._NEWLINE_Raskaita sinkoja k\xc3\xa4ytt\xc3\xa4v\xc3\xa4t panssarintorjuntaan erikoistuneet joukot. Raskaita sinkoja k\xc3\xa4ytet\xc3\xa4\xc3\xa4n ennen kaikkea taistelupanssarivaunuja vastaan. Raskas sinko voi olla kertasinko, mutta sen kaliiperi ja panssarinl\xc3\xa4p\xc3\xa4isy ovat suuremmat kuin kevyill\xc3\xa4 singoilla._NEWLINE_Raskas sinko voi olla tyypilt\xc3\xa4\xc3\xa4n my\xc3\xb6s rekyylit\xc3\xb6n tykki (RCL, englannista recoilless rifle), jossa ammus l\xc3\xa4htee putkesta kuten tykiss\xc3\xa4, eik\xc3\xa4 siin\xc3\xa4 v\xc3\xa4ltt\xc3\xa4m\xc3\xa4tt\xc3\xa4 ole rakettimoottoria. Osa ruudin palokaasuista ohjataan aseen taakse, jolloin rekyyli vaimenee olemattomaksi. T\xc3\xa4llaisia raskaita sinkoja ovat muun muassa yhdysvaltalainen M40 ja suomalainen 95 S 58\xe2\x80\x9361, \xe2\x80\x9dMusti\xe2\x80\x9d. Ase on kiinnitetty painonsa vuoksi usein ajoneuvoon kuten jeeppiin. Monissa l\xc3\xa4nsimaissa t\xc3\xa4llaiset raskaat singot on korvattu ohjuksilla. Raskas sinko tosin on saanut uutta suosiota sen monipuolisten ja ennen kaikkea halpojen ampumatarvikkeiden vuoksi: ohjuslaukaukset ovat kalliita ja asutuskeskustaisteluissa niiden k\xc3\xa4ytt\xc3\xb6kelpoisuus on siksi rajallinen. Raskas sinko on my\xc3\xb6s mahdollista asentaa avolavapakettiauton lavalle tai pikaveneen kannelle, ja n\xc3\xa4in saada aikaan nopea taisteluajoneuvo."